Britta Nielsens tre børn er tiltalt for groft hæleri, fordi de skal have forsøgt at sikre eller skjule udbytte fra Britta Nielsens svindel, selvom de vidste eller bestemt formodede, at pengene stammede fra kriminelle handlinger.

Samlet er de tiltalt for hæleri for godt 51 millioner kroner.

Det fremgår af tiltalen i sagen, som TV 2 har fået aktindsigt i.

Britta Nielsen er tiltalt for at have overført ikke under 116.915.658 kroner til sig selv i løbet af en periode over 25 år. Hendes tre børn har ikke været afhørt i denne sag, ligesom Britta Nielsen har afvist at tale om børnenes rolle i forbruget af de mange millioner kroner.

Læs også Anklageskrift: Britta Nielsens børn tiltalt for groft hæleri

Af tiltalen fremgår det imidlertid, at pengene blandt andet er brugt på lejligheder, biler og dyre heste. Nedenfor følger et overblik:

Nadia Samina Hayat – 32 år Hendes tiltale gælder perioden 2007 til 2018 og omfatter hæleri for 37.236.812 kroner. Ifølge anklageskriftet er dette sket med pengene: 2,9 millioner kroner overført til en bankkonto i Nordea.

Godt 7,1 millioner kroner overført til en bankkonto i Tyskland.

Cirka 2,5 millioner kroner overført til en bankkonto i Tyskland til hendes selskab S. Hayat Sporthorses.

Cirka 1,2 millioner kroner overført til en bankkonto i Holland til hendes selskab S. Hayat Sporthorses.

Godt 5,9 millioner kroner overført til en bankkonto i Holland.

Knap 14,5 millioner kroner til betaling for ridestævner, heste og opstaldning hos det tyske stutteri Schockemöhle, der ligger i byen Mühlen.

Indkøb af en bil af mærket Audi RS5.

Indkøb af hestetransporter til en værdi af omkring 776.000 kroner.

Overdragelse af mindst 12 heste med navnene Nister Lady, Scotty, Christovao, Muscaran, Pure Heart, Finezz, Jádore, Diya, Quirall, Summer, Siccione og Ophenia.

Hesteforsikringer for 800.000 kroner. Nadia Samina Hayat har i mange år dyrket springridning, og TV 2 har tidligere fortalt, at hun i flere år har været tilknyttet det mondæne stutteri Schockemöhle i Tyskland. Det fremgår desuden af anklageskriftet, at der er konfiskeret en Mercedes C220 Blue samt indestående på forskellige konti for omkring 400.000 kroner tilhørende Nadia Samina Hayat.

Karina Jamilla Hayat – 35 år Hendes tiltale gælder fra 2007 til 2018 og omfatter hæleri for 3.466.876 kroner. Ifølge anklageskriftet er dette sket med pengene: 2,1 millioner kroner overført til en bankkonto i Nordea.

550.000 kroner indsat på konto til betaling for andelslejlighed i Hvidovre.

Indkøb af en bil af mærket Land Rover til 611.526 kroner.

Indkøb af en bil af mærket Audi A4 Avant til 170.000 kroner. Pengene til bilerne er, ifølge tiltalen, overført til Karina Jamilla Hayats konti fra Britta Nielsen. Det fremgår af anklageskriftet, at andelslejligheden og en Audi A4 Avant er konfiskeret.

Jimmy Jamil Hayat – 39 år Hans tiltale gælder årene 2008 til 2018 og omfatter hæleri for 10.673.922 kroner. Ifølge anklageskriftet er dette sket med pengene: Omkring 2,9 millioner kroner overført til en bankkonto i Nordea.

Modtagelse af tre ejendomme i Phalaborwa, Sydafrika, i henholdsvis 2009, 2010 og 2011.

Omkring 625.000 kroner til vedligeholdelse af ejendommene.

Omkring 4,2 millioner kroner overført til bankkonti i Sydafrika. Det fremgår af anklageskriftet, at der desuden er konfiskeret indestående på omkring 56.000 kroner samt en Apple Macbook og en ekstern harddisk, der tilhører Jimmy Hayat. På harddisken og computeren er der fundet billeder og videoer af personer under 18 år af børnepornografisk karakter, hvorfor han også er tiltalt for besiddelse af børneporno.

Erkender sig delvist skyldig

Britta Nielsens tre børn nægter sig alle tre skyldige. Selv har hun erkendt sig delvist skyldig

Retssagen mod Britta Nielsens børn begynder 4. marts i Københavns Byret, og det forventes, at der afsiges dom 30. eller 31. marts.

Britta Nielsen er tiltalt for at have overført ikke under 116.915.658 kroner til sig selv.

Læs også Britta Nielsens søn tiltalt for besiddelse af børneporno

Anklagemyndigheden har nedlagt påstand om, at der skal ske konfiskation af det fulde beløb med undtagelse af 3,8 millioner kroner, som Britta Nielsen har tilbageført.

Hun har erkendt sig delvist skyldig, da hun erkender svindel men ikke kan huske alle overførslerne. Anklagemyndigheden kræver mindst otte års fængsel, mens hendes forsvarsadvokat mener, hun bør straffes med fire til seks års fængsel.

Dommen i Britta Nielsens sag falder den 18. februar klokken 16.30 i Københavns Byret.